香港網絡審查

香港網路審查係指香港特別行政區政府對互聯網做嘅官方審查行為。根據香港人權法，香港居民擁有過自由言論同結社嘅權利。港區國安法實施後，警方可以要求服務商向喺電子平台上發佈好有可能構成危害國家安全罪行，或對有可能會導致危害國家安全罪行嘅發生嘅電子信息做禁制行動。部分網絡服務供應商已起好有如防火長城嘅阻擋設施。法律畀香港政府做嘅網路審查包括電腦犯罪、色情、侵犯版權同警方指控危害國家安全嘅材料。亦有社會活動人士指控香港政府因政治動機而監控佢嘅網絡活動。

網路審查事件

陳冠希事件 

2008年，藝人陳冠希私人電腦中內容被竊，入邊好多香港知名藝人不雅照喺網上流傳，因應呢件事香港警方拉咗十名被指傳播色情材料嘅人 。竊取陳冠希電腦內容嘅電腦修理師被以不誠實使用電腦罪被判刑八年半。呢件事之後，香港警方陸續會見超過200個香港網站負責人，要求佢哋配合警方刪除陳冠希事件中洩漏嘅相片，又以此事件為由喺各個香港本土網站獲取咗超過30個相片傳播者嘅IP位址。呢件事令到人權活動人士指責香港警方違反公民嘅私隱權同法律對言論自由嘅保障。

「香港編年史」網站 

2021年1月7號晚，記錄警務人員同親政府人士資料嘅網站「香港編年史」發出聲明指6日起香港部分使用者無法連接至佢哋個網站，質疑多間互聯網服務供應商應政府部門要求封網，警方指唔會評論個別案件，不過又引用港區國安法回應，話警方可以要求服務供應商對「構成危害國家安全罪行」嘅網站或信息進行禁制。《明報》報道，呢次係警方首次引用港區國安法第43條封鎖網站。另外，香港寬頻喺1月8日表示並冇封鎖使用者連接至呢個網站。但之後又喺1月14號承認已按《國安法》嘅要求，封鎖咗呢個網站。

台灣相關網站 

2021年2月10號，部分香港ISP封鎖中華民國行政院促進轉型正義委員會網站。呢個網站載有威權時期嘅紀錄，而呢個委員會成立嘅目的係為執行轉型正義，面對威權時期嘅真相，「面對不義過去、反省體制，透過看見國家所行之不義，避免歷史重演」。2021年2月18號，有網民發現促進轉型正義委員會嘅網站可被香港ISP正常訪問。

2021年4月25號，台灣執政民主進步黨的官網和中華民國國防部國軍人才招募中心嘅網站，被發現無法經香港伺服器連接。前一日，有台獨背景嘅台灣基督長老教會網站亦被發現被封鎖。。 4月27號，民主進步黨網站同埋台灣基督長老教會網站重新可以喺香港登入。

「香港約章」網站 
2021年6月18號，2021香港約章網站被港府以違反國安法為由封鎖。

支聯會相關網站 
「六四記憶．人權博物館」網站喺2021年9月28號，被香港主要ISP封鎖。

香港監察網站 
明報報導話，2022年2月14號，「Hong Kong Watch」喺Twitter表示，佢哋嘅網站已經被香港政府封鎖。

而家同埋以前封咗嘅網站

平台自我審查事件

TikTok 
2020年7月，因爲實施咗港區國安法，TikTok宣佈話要撤出香港，取而代之嘅係中國版抖音嚟到服務香港。而用戶喺香港使用TikTok收到限制，普遍相信TikTok係會利用Sim咭嘅登記地資訊禁止香港及中國大陸人士使用佢個程式。有分析指出，字節跳動有意喺香港實行數位「一國一制」。

Disney+ 阿森一族
2021年11月27號，立場新聞發現於香港上線嘅Disney+服務，冇上架到阿森一族涉及六四事件一集。

香港法律